SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 141.1.9/6-21-14/23

**2023. gada 14. martā plkst. 12.00**

Rīgā, Jēkaba ielā 16, komisijas sēžu zālē

Videokonferences formātā

Sēdē piedalās:

**komisijas deputāti**:

**Raimonds Bergmanis**

**Edvīns Šnore**

**Jānis Skrastiņš**

**Jānis Dombrava**

**Ainars Latkovskis**

**Igors Rajevs**

**Aleksejs Rosļikovs**

**Uģis Rotbergs**

**Atis Švinka**

**Andrejs Vilks**

**Edmunds Zivtiņš**

**uzaicinātās personas:**

*uzaicinātās personas*

* Aizsardzības ministrijas parlamentārais sekretārs **Jānis Eglīts**
* Aizsardzības ministrijas valsts sekretārs **Jānis Garisons**
* Aizsardzības ministrijas Aizsardzības plānošanas un analīzes departamenta direktors **Valdis Otzulis**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītāja **Liene Liepiņa**
* Aizsardzības ministrijas Juridiskā departamenta Tiesību aktu nodaļas vadītāja **Vita Upeniece**
* Aizsardzības ministrijas Finanšu un budžeta plānošanas pārvaldes Finanšu un pārskatu biroja priekšniece **Karīna Čudare**
* Aizsardzības ministrijas pārstāve **Ulla Macpāne**
* NBS Apvienotā štāba priekšnieks **Imants Ziediņš**
* NBS Apvienotā štāba izpildsekretārs **Māris Gavrilko**
* NBS Apvienotā štāba Juridiskās pārvaldes priekšniece **Zanda Moldengauere**
* Valsts kancelejas Valsts pārvaldes politikas departamenta juriskonsulte **Kristīne Stone**
* Valsts kancelejas Valsts pārvaldes politikas departamenta Cilvēkresursu politikas nodaļas juriskonsulte **Andra Voiciša**
* Finanšu ministrijas Budžeta departamenta Aizsardzības un tiesībsargājošo iestāžu finansēšanas nodaļas vadītāja **Kristīne Kļaviņa**
* Iekšlietu ministrijas Personāla vadības un administratīvā departamenta direktore **Daiga Piebalga**
* Pilsonības un migrācijas lietu pārvaldes Juridiskās nodaļas vadītāja **Marta Zvaune**
* Pilsonības un migrācijas lietu pārvaldes Elektronisko pakalpojumu administrēšanas nodaļas vadītāja **Liene Lasmane**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns**
* Iekšējās drošības biroja Administratīvās nodaļas juriste **Liene Bāra**
* Tieslietu ministrijas Valststiesību departamenta direktore **Sanita Armagana**
* Tieslietu ministrijas Tiesu sistēmas politikas departamenta direktore **Kristīne Miļevska**
* Tieslietu ministrijas nozaru politikas departamenta Kriminālsodu izpildes politikas nodaļas vadītāja **Kristīne Ķipēna**
* Labklājības ministrijas parlamentārais sekretārs **Artjoms Uršuļskis**
* Labklājības ministrijas Sociālo pakalpojumu un invaliditātes politikas departamenta direktors **Aldis Dūdiņš**
* Labklājības ministrijas Sociālo pakalpojumu un invaliditātes politikas departamenta vecākā eksperte **Sandra Rucka**
* Labklājības ministrijas Sociālās apdrošināšanas departamenta direktore **Sandra Stabiņa**
* Labklājības ministrijas Sociālās apdrošināšanas departamenta vecākā eksperte **Agrita Ozoliņa**
* Izglītības un zinātnes ministrijas Augstākās izglītības, zinātnes un inovāciju departamenta direktora vietniece **Dace Jansone**
* Ārlietu ministrijas speciālo uzdevumu vēstniece **Elita Gavele**
* Ārlietu ministrijas Plānošanas grupas padomniece **Inita Dzene**
* Latvijas Republikas Tiesībsarga biroja Pilsonisko un politisko tiesību nodaļas juridiskā padomniece **Laura Lapiņa**
* Latvijas Republikas Tiesībsarga biroja Sociālo, ekonomisko un kultūras tiesību nodaļas juridiskais padomnieks **Andris Pumpišs**
* Biedrības “Latvijas Finanšu nozares asociācija” vecākais juridiskais padomnieks/zvērināts advokāts **Edgars Pastars**
* Latvijas Darba devēju konfederācijas jurists, darba tiesību eksperts **Jānis Pumpiņš**
* Latvijas Apvienotās policistu arodbiedrības Rīgas pašvaldības policijas pirmorganizācijas vadītājs **Mārtiņš Ozols**
* Patērētāju tiesību aizsardzības centra vecākā eksperte **Aiva Sermuse**
* Pasaules brīvo latviešu apvienības izpilddirektors **Raits Eglītis**
* Latviešu apvienības Austrālijā un Jaunzēlandē (LAAJ) prezidija priekšsēde **Skaidrīte Aguļēviča**
* Eiropas Latviešu apvienības prezidija priekšsēde **Justīne Krēsliņa**
* Eiropas Latviešu apvienības projektu vadītāja **Aira Priedīte**
* Latvijas Studentu apvienības prezidente **Liene Levada**

**citas personas:**

**Saeimas Juridiskā biroja vadītāja Dina Meistere, vecākā juridiskā padomniece Līvija Millere un juridiskā padomniece Sanita Terēza Ozoliņa**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa**

**Sēdi vada:** komisijaspriekšsēdētājs R.Bergmanis

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

**1. Valsts aizsardzības dienesta likums (67/Lp14) 3.lasījums.**

**2. Grozījumi Valsts un pašvaldību institūciju amatpersonu un darbinieku atlīdzības likumā (68/Lp14) 3.lasījums.**

**3. Grozījumi Oficiālās elektroniskās adreses likumā (Nr. 69/Lp14) 3. lasījums.**

**4. Grozījums Nacionālo bruņoto spēku likumā (Nr. 70/Lp14) 3. lasījums.**

**5. Grozījums Militārpersonu izdienas pensiju likumā (Nr. 71/Lp14) 3. lasījums.**

**6. Grozījumi Militārās disciplināratbildības likumā (Nr. 72/Lp14) 3. lasījums.**

**7. Grozījumi likumā "Par valsts sociālo apdrošināšanu" (Nr. 73/Lp14) 3. lasījums.**

**8. Grozījums likumā "Par valsts pensijām" (Nr. 75/Lp14) 3. lasījums.**

**9. Grozījumi Militārā dienesta likumā (Nr. 76/Lp14) 3. lasījums.**

**10. Grozījums Pacientu tiesību likumā (Nr. 77/Lp14) 3. lasījums.**

**11. Dažādi.**

R.Bergmanis atklāj sēdi un iepazīstina ar izskatāmo darba kārtību.

**1. Valsts aizsardzības dienesta likums (67/Lp14) 3.lasījums.**

R.Bergmanis informē, ka par izskatāmo likumprojektu saņemti 84 priekšlikumi, un aicina sākt to izskatīšanu numuru secībā.

**Nr.1** – Saeimas Juridiskā biroja priekšlikums – Apsvērt 2. panta pirmās daļas pirmā teikuma papildināšanu ar vārdiem “(turpmāk – alternatīvais dienests), vienlaikus redakcionāli precizējot attiecīgo likumprojekta tekstu.

**R.Bergmanis** dod vārdu priekšlikuma autoriem.

**L.Millere** piedāvā šajā likumā turpmāk tekstā saīsināt valsts aizsardzības civilā dienesta nosaukumu, lai nejūk ar valsts civildienestu.

**J.Eglīts** iebilst, skaidrojot, ka ir viens VAD, kas sastāv no divām daļām (diviem veidiem), un tas nevienā brīdī nebūs alternatīvs – nebūs iespējas izvēlēties citu.

*Notiek sēdes dalībnieku diskusija par priekšlikumu.*

**L.Millere** komentē, ka, atbalstot šo priekšlikumu, jāveido komisijas priekšlikums.

**R.Bergmanis** aicina komisiju atbalstīt šo priekšlikumu un balsot.

*Par – 7; pret – nav; atturas – 4.*

*Priekšlikums Nr.1 komisijā atbalstīts, tiek veidots komisijas priekšlikums, aizstājot pārējā likumprojekta tekstā vārdus “valsts aizsardzības civilais dienests” ar vārdiem “alternatīvais dienests” attiecīgajā locījumā.*

**Nr.2** – Aizsardzības ministres I.Mūrnieces priekšlikums – Svītrot likumprojekta 2. panta pirmajā daļā vārdus “Valsts aizsardzības militāro dienestu pilsonis pilda šajā likumā noteiktajā kārtībā valsts aizsardzības dienesta karavīra statusā. Valsts aizsardzības civilā dienesta izpildi nosaka šis likums un Valsts aizsardzības civilā dienesta likums.”

**R.Bergmanis** dod vārdu priekšlikuma autoriem.

**J.Eglīts** informē, ka izslēgšanas pamatojums ir tas, ka Valsts aizsardzības civilā dienesta likuma nebūs.

**L.Millerei** nav iebildumu.

**R.Bergmanis** aicina komisiju atbalstīt šo priekšlikumu un balsot.

*Par – 10; pret – nav; atturas – 1.*

*Priekšlikums* ***Nr.2*** *komisijā* ***atbalstīts****.*

**Nr.3** – Tiesībsarga J.Jansona priekšlikums – Izteikt 2. panta otro daļu ieteiktā redakcijā.

**R.Bergmanis** dod vārdu priekšlikuma autoriem.

**A.Pumpišs** norāda uz 3 aspektiem: par tiesiskās vienlīdzības principu vīriešiem un sievietēm; par to, ka VAD netiek iesaukti pilsoņi, kas pastāvīgi dzīvo (deklarētā dzīvesvieta) ārpus Latvijas; nav regulēts, kas notiek ar skolēnu, ja viņš turpina iegūt vidējo izglītību pēc 24 gadu vecuma sasniegšanas.

**J.Eglīts** skaidro, ka pieņemtais lēmums nesatur aizliegumu sievietēm dienēt VAD – viņas var pieteikties brīvprātīgi; par diasporu – līdz 2027. gadam gan tie, kas izpildījuši pienākumu pret valsti un reģistrējušies ārvalstīs, gan arī tie, kas dzīvo Latvijā, netiek iesaukti VAD; ja uzaicinājumu saņem līdz 24 gadu vecumam – tiek pakļauts VAD, ja pēc – netiek pakļauts.

**L.Millerei** nav iebildumu.

*Notiek sēdes dalībnieku diskusija par priekšlikumu.*

**E.Zivtiņš** skaidrības labadpiedāvā panta ceturtajā daļā izslēgt vārdu “arī”.

**R.Bergmanis** aicina komisiju atbalstīt šo priekšlikumu, redakcionāli precizējot, un balsot.

*Par – 6; pret – 1; atturas – 4.*

*Priekšlikums Nr.3 komisijā atbalstīts, tiek veidots komisijas priekšlikums Tiesībsarga iesūtītajā redakcijā, panta ceturtajā daļā izslēdzot vārdu “arī”.*

**Nr.4** – Tiesībsarga J.Jansona priekšlikums – Tiesībsargs aicina likumprojektā noteikt institūciju, kas būs atbildīga par iesaukto norīkošanu konkrētiem valsts aizsardzības dienesta veidiem, kā arī noregulēt šīs norīkošanas kārtību.

**R.Bergmanis** dod vārdu priekšlikuma autoriem.

**A.Pumpišs** informē, ka priekšlikums attiecas uz 3. pantu – nav nosaukta institūcija, kas norīko konkrētiem valsts aizsardzības dienesta veidiem, kā arī nepieciešams noregulēt šīs norīkošanas kārtību.

**J.Eglīts** skaidro, ka, tikai piesakoties brīvprātīgi, var izvēlēties kādu no citiem dienesta veidiem (pamatā tas ir 11 mēnešu militārais dienests, kas aizstāts ar valsts aizsardzības civilo dienestu AM civilajās struktūrās). Nekāds papildu regulējums nav nepieciešams.

*Notiek sēdes dalībnieku diskusija par priekšlikumu.*

*Priekšlikums Nr.4 komisijā nav balsojams.*

**Nr.5** – Saeimas Juridiskā biroja priekšlikums – Aizstāt 3. panta pirmās daļas 1. punktā vārdu “Zemessardzes” ar vārdiem “Latvijas Republikas Zemessardzes (turpmāk – Zemessardze)”.

**R.Bergmanis** dod vārdu priekšlikuma autoriem.

**l.Millere** informē, ka šis ir redakcionālas dabas priekšlikums.

**J.Eglītam** nav iebildumu.

**R.Bergmanis** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums Nr.5 komisijā atbalstīts.*

**Nr.6** – Saeimas deputāta A.Vilka priekšlikums – Papildināt likumprojekta 3. panta pirmo daļu ar ceturto punktu ieteiktā redakcijā.

**R.Bergmanis** dod vārdu priekšlikuma autoriem.

**A.Vilks** informē, ka priekšlikuma izveidošanas laikā nebija IV nodaļas, kas paredzēja valsts aizsardzības civilo dienestu. Lūdz iekļaut šo priekšlikumu, redakcionāli precizējot, papildinot 20. panta 2.punktu.

**J.Eglīts** komentē, ka tāda nebija šī likuma konstrukcija, tādēļ šāda programma netiek piedāvāta.

*Notiek sēdes dalībnieku diskusija par priekšlikumu.*

**R.Bergmanis** aicina komisiju balsot.

*Par – 1; pret – nav; atturas – 10.*

*Priekšlikums Nr.6 komisijā nav atbalstīts.*

**Nr.7** – Tiesībsarga J.Jansona priekšlikums – Likumprojekta 3. panta otrajā daļā svītrot vārdus „likumā noteiktajos gadījumos”.

**R.Bergmanis** dod vārdu priekšlikuma autoriem.

**A.Pumpišs** informē, ka šis ir redakcionālas dabas priekšlikums.

**J.Eglīts** aicina veidot no šī priekšlikuma kopā ar 8. priekšlikumu komisijas priekšlikuma redakciju.

**L.Millerei** nav iebildumu – šis priekšlikums ir atbalstāms un jau ietverts 8. priekšlikumā (redakcionāli precizējot valsts aizsardzības civilā dienesta jēdzienu – vārdi ”valsts aizsardzības civilo dienestu” aizstājami ar vārdiem “alternatīvo dienestu”).

**R.Bergmanis** aicina komisiju daļēji atbalstīt šo priekšlikumu un veidot komisijas priekšlikumu kopā ar 8. priekšlikumu.

*Deputātiem nav iebildumu.*

*Priekšlikums Nr.7 komisijā daļēji atbalstīts, tiek veidots komisijas priekšlikums.*

**Nr.8** – Aizsardzības ministres I.Mūrnieces priekšlikums – Likumprojekta 3. pantā: izteikt likumprojekta 3. panta otro daļu ieteiktā redakcijā; izteikt likumprojekta 3. panta ceturto daļu ieteiktā redakcijā.

**R.Bergmanis** aicina komisiju daļēji atbalstīt šo priekšlikumu un veidot komisijas priekšlikumu kopā ar 7. priekšlikumu.

*Deputātiem nav iebildumu.*

*Priekšlikums Nr.8 komisijā daļēji atbalstīts, tiek veidots komisijas priekšlikums.*

**Nr.9** – Frakcijas PROGRESĪVIE priekšlikums – Papildināt 3. panta trešo daļu pēc vārdiem “rezerves virsnieka programmu” ar vārdiem “militārās izglītības iestādēs vai Nacionālo bruņoto spēku vienībās (turpmāk – militārās izglītības iestādes)”.

**R.Bergmanis** dod vārdu priekšlikuma autoriem.

**A.Švinka** informē, ka priekšlikums tapis, lai skaidrotu sabiedrībai, kur tiek realizētas rezerves virsnieka programmas.

**J.Eglīts** skaidro, ka nepiekrīt šim formulējumam – NBS spēku vienības nav militārās izglītības iestādes.

*Notiek sēdes dalībnieku diskusija par priekšlikumu*

**L.Millerei** nebūtu iebildumu par precizējumu.

**J.Eglīts** piedāvā papildināt ar vārdiem “militārās izglītības iestādē un NBS vienībā”.

**R.Bergmanis** aicina komisiju daļēji atbalstīt šo priekšlikumu un veidot komisijas priekšlikumu.

*Deputātiem nav iebildumu.*

*Priekšlikums* ***Nr.9*** *komisijā* ***daļēji******atbalstīts, tiek veidots komisijas priekšlikums****.*

**Nr.10** – Tiesībsarga J.Jansona priekšlikums – Tiesībsargs aicina likumprojekta 4. panta pirmajā daļā noregulēt iesaukumu biežumu un norises datumus vai vismaz noteikt iesaukumu maksimālo skaitu kalendāra gada ietvaros.

**R.Bergmanis** dod vārdu priekšlikuma autoriem.

**A.Pumpišs** aicina tiesiskās noteiktības un skaidrības nolūkā noteikt iesaukumu biežumu un norises datumus vai vismaz noteikt iesaukumu maksimālo skaitu kalendāra gada ietvaros.

**J.Eglīts** komentē, ka iesaucamo skaits tiek mainīts atkarībā no iespējām un vajadzības – jāsaglabā fleksibilitāte un iespējas manevrēt.

*Notiek sēdes dalībnieku diskusija par priekšlikumu.*

*Priekšlikums Nr.10 komisijā nav balsojams.*

**Nr.11** – Aizsardzības ministres I.Mūrnieces priekšlikums – Izteikt likumprojekta 4. panta pirmo daļu ieteiktā redakcijā.

**R.Bergmanis** dod vārdu priekšlikuma autoriem.

**J.Eglīts** informē, ka norma papildināta ar iesaukuma laiku un Valsts aizsardzības operatīvo plānu.

**R.Bergmanis** aicina komisiju atbalstīt šo priekšlikumu un balsot.

*Notiek balsošana.*

*Par – 9; pret – 1; atturas – 1.*

*Priekšlikums* ***Nr.11*** *komisijā* ***atbalstīts****.*

**Nr.12** – Tiesībsarga J.Jansona priekšlikums – Papildināt likumprojektu ar nepieciešamo regulējumu par valsts aizsardzības dienesta izpildi brīvprātīgā kārtā, lai nodrošinātu valsts aizsardzības dienesta tiesiskā regulējuma pienācīgu funkcionēšanu pēc tā spēkā stāšanās.

**R.Bergmanis** dod vārdu priekšlikuma autoriem.

**A.Pumpišs** informē, ka šis priekšlikums ir sistēmisks – nav noregulēta kārtība, kādā brīvprātīgie piesakās dienestā.

**J.Eglīts** informē, ka šīs bažas daļēji risina 13. priekšlikums.

**L.Millerei** nav iebildumu – jāpārdomā, kā redakcionāli precizēt.

*Notiek sēdes dalībnieku diskusija par priekšlikumu.*

*Priekšlikums Nr.12 komisijā nav balsojams.*

**Nr.13** – Aizsardzības ministres I.Mūrnieces priekšlikums – Papildināt likumprojekta 4. panta otro daļu ar trešo teikumu ieteiktā redakcijā.

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.13*** *izskatīšana komisijā* ***atlikta****.*

**Nr.14** – Tiesībsarga J.Jansona priekšlikums – Nav iespējams skaidri secināt, kurā brīdī notiek likumprojekta 4. panta trešajā daļā paredzētā atlase pēc nejaušības principa.

**R.Bergmanis** dod vārdu priekšlikuma autoriem.

**A.Pumpišs** informē, ka šis ir komplekss priekšlikums par likumprojekta II nodaļu – skaidrāk jānoregulē iesaukšanai veicamo darbību secība.

**J.Eglīts** skaidro, ka, lai nokomplektētu trūkstošo iesaukuma daļu, pēc brīvprātīgās pieteikšanās notiek atlase pēc nejaušības principa attiecībā uz to iesaucamo skaitu, kas dienestam nav pieteikušies brīvprātīgi.

**L.Millere** komentē, ka īstas skaidrības šajā jautājumā nav.

*Notiek sēdes dalībnieku diskusija par priekšlikumu.*

*Priekšlikums Nr.14 komisijā nav balsojams.*

**Nr.15** – Aizsardzības ministres I.Mūrnieces priekšlikums – Aizstāt likumprojekta 4. panta trešajā daļā vārdus “to iesaucamo skaitu” ar vārdiem “tiem iesaucamajiem”.

**R.Bergmanis** dod vārdu priekšlikuma autoriem.

**J.Eglīts** informē, ka šis priekšlikums ir redakcionāls precizējums.

**L.Millerei** nav iebildumu.

**R.Bergmanis** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums* ***Nr.15*** *komisijā* ***atbalstīts****.*

**Nr.16** – Tiesībsarga J.Jansona priekšlikums – Papildināt likumprojekta 4. pantu ar jaunu piekto daļu, attiecīgi mainot turpmāko panta daļu numerāciju, ieteiktā redakcijā.

**A.Pumpišs** informē, ka priekšlikums vērsts uz likuma skaidrību un tiesisko noteiktību.

**J.Eglīts** skaidro, ka konceptuālu iebildumu nav.

**L.Millere** piekrīt, ka tiesiskās noteiktības labad šāds regulējums būtu ietverams likumā, redakcionāli precizējot.

*Notiek sēdes dalībnieku diskusija par priekšlikumu.*

**R.Bergmanis** aicina komisiju atbalstīt šo priekšlikumu un veidot komisijas priekšlikumu un balsot.

*Notiek balsošana.*

*Par – 7; pret – 2; atturas – 1.*

*Priekšlikums Nr.16 komisijā atbalstīts.*

**Nr.17** – Saeimas Juridiskā biroja priekšlikums – Ņemot vērā, ka saskaņā ar Latviešu valodas skaidrojošo vārdnīcu jēdzieni “reģistrēt” un “uzskaitīt” lielā mērā ir sinonīmi, kā arī to, ka no likumprojekta II nodaļas normām neizriet minēto jēdzienu saturiskā atšķirība, ir izvērtējams, vai 4. panta piektajā daļā ietvertais deleģējums Ministru kabinetam noteikt pilsoņu reģistrācijas un uzskaites kārtību pietiekami skaidri atklāj pilnvarojuma būtību.

**R.Bergmanis** dod vārdu priekšlikuma autoriem.

**L.Millere** aicina pārvērtēt nodaļas nosaukumu – tekstuāli pamatā runa ir par iesaukšanu, reģistrācija un uzskaite pieminēta tikai deleģējumā MK, savukārt reģistrācija un uzskaite ir sinonīmi – likuma tekstā neatspoguļojas, kas ar to domāts, kā šie jēdzieni ir nošķirami.

**J.Garisons** skaidro, ka ir divi procesi – pirmais ir reģistrācija (līdz tam brīdim, kamēr sāk veikt kādas konkrētas darbības ar iesaucamo – ievāc informāciju, komunicē, novērtē sākotnējos kritērijus: reģistrēt viņu jeb atzīt par nederīgu); otrais ir uzskaite – kad veic iepriekš minētās darbības. Tālāk tiek pieņemts lēmums – persona uzsāk dienestu vai tiek noņemta no VAD uzskaites.

**V.Upeniece** papildina, ka šie divi jēdzieni raksturo dažāda veida procesus. Sākumā notiks pilsoņus reģistrācija, tad notiks padziļināta pārbaude – kamēr notiks pārbaude, persona atradīsies uzskaitē, pēc kā tiks pieņemts lēmums par iesaukšanu vai neiesaukšanu dienestā. Pēdējais posms būs noņemšana no uzskaites.

**L.Millere** aicina pārdomāt šo redakciju.

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma Nr.17 izskatīšana komisijā atlikta.*

J.Eglīts lūdz 4. panta sestajā daļā izslēgt vārdu “norīkošanai”, jo koncepts paredz, ka tiks iesaukti.

L.Millere piebilst, ka šī nav vienīgā lieta, pie kā piestrādāt.

J.Eglīts apņemas visu caurskatīt un nepieciešamības gadījumā labot.

**Nr.18** – Tiesībsarga J.Jansona priekšlikums – Tiesībsargs aicina papildināt likumprojekta 5. pantu, proti:

1) noregulēt Komisijas sastāvu un tās locekļu skaitu, nosakot, ka Komisijas locekļu vairākums ir ar valsts aizsardzības nozari nesaistītas personas, kuru izglītība un pieredze ļauj tām objektīvi novērtēt personas iebildumus (juristi, psihologi, kā arī filozofijas vai atbilstošu sociālo un politisko zinātņu lietpratēji);

2) noregulēt Komisijas locekļu atlases kritērijus un kārtību.

**R.Bergmanis** dod vārdu priekšlikuma autoriem.

**A.Pumpišs** informē, ka priekšlikums saistīts ar kontroles komisiju, uzsverot vērtētāju neatkarības faktoru – aicina likumā noregulēt komisijas sastāvu, skaitu, to atlases kārtību un kritērijus.

**J.Eglīts** skaidro, ka koncepts ir, ka šo komisiju izveido MK, vadoties no tā brīža situācijas, tā nav pastāvīga komisija un tā strādā bez atlīdzības.

**L.Millere** piekrīt TB, ka likumā kaut nedaudz jāiezīmē kontroles komisijas aprises. Aicina par to vēl padomāt.

*Notiek sēdes dalībnieku diskusija par šo un saistītajiem priekšlikumiem.*

**J.Eglīts** aicina arī tajā gadījumā, ja likumā nostiprina kādu pārstāvniecību, ka tās ir tādas institūcijas, kurām var noteikt ar pienākumu kaut ko deleģēt (ministrijas).

**R.Bergmanis** aicina komisiju atlikt šī priekšlikuma un ar to saistīto priekšlikumu (Nr.19, 20 un 21) izskatīšanu līdz redakcijas precizēšanai.

*Deputātiem nav iebildumu.*

*Priekšlikuma Nr.18 izskatīšana komisijā atlikta.*

**Nr.19** – Frakcijas PROGRESĪVIE priekšlikums – Papildināt 5. panta pirmo daļu pēc vārdiem “Ministru kabinets izveido valsts aizsardzības dienesta iesaukšanas kontroles komisiju (turpmāk — kontroles komisija) ar vārdiem “kuras sastāvā iekļauj Aizsardzības ministrijas, Veselības ministrijas, Tiesībsarga biroja un Latvijas Pašvaldību savienības pārstāvi.”

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.19*** *izskatīšana komisijā* ***atlikta****.*

**Nr.20** – Saeimas deputāta A.Rosļikova priekšlikums – Likumprojekta 5. pantu papildināt ar pirmo prim daļu ieteiktā redakcijā.

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.20*** *izskatīšana komisijā* ***atlikta****.*

**Nr.21** – Saeimas deputāta A.Rosļikova priekšlikums – Likumprojekta 5. pantu papildināt ar pirmo ar indeksu divi daļu ieteiktā redakcijā.

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.21*** *izskatīšana komisijā* ***atlikta****.*

**Nr.22** – Tiesībsarga J.Jansona priekšlikums – Nav iespējams skaidri secināt, cik ilgā laikā pēc aizsardzības ministra pavēles publicēšanas oficiālajā izdevumā „Latvijas Vēstnesis” notiek iesaucamo atbilstības valsts aizsardzības dienestam izvērtēšana.

**A.Pumpišs** informē, ka šis ir komplekss priekšlikums pa visu nodaļu. Ir noregulējams skaidrības labad.

**J.Garisons** komentē, ka ir skaidri pateikts, ka iesaucamais saņem pavēsti ne vēlāk kā 3 mēnešus pirms iesaukšanas termiņa. Pavēle tiek izdota 6 mēnešu laikā (pēc tam, kad veiktas pārbaudes).

**L.Millere** skaidro, ka likumā visu konkrēti ierakstīt nevar, no konteksta viss ir saprotams.

**R.Bergmanis** aicina komisiju atbalstīt šo priekšlikumu.

*Deputātiem nav iebildumu.*

*Priekšlikums Nr.22 komisijā nav balsojams.*

**Nr.23** – Aizsardzības ministres I.Mūrnieces priekšlikums – Likumprojekta 6. pantā:

izteikt panta nosaukumu šādā redakcijā: “**6. pants. Informācijas iegūšanas un sniegšanas kārtība**”;

papildināt pantu ar otro un trešo daļu ieteiktā redakcijā;

uzskatīt līdzšinējo likumprojekta 6. panta otro daļu par ceturto daļu un izteikt to ieteiktā redakcijā.

**R.Bergmanis** dod vārdu priekšlikuma autoriem.

**J.Eglīts** informē, ka priekšlikums precizē, no kādas datu bāzes un kāda informācija būs nepieciešama.

**L.Millerei** nav iebildumu par jaunas otrās daļas veidošanu. Aicina atlikt šā priekšlikuma izskatīšanu, lai varētu kopā ar AM vēl pārrunāt un vienoties par detaļām, piemēram, par panta nosaukumu (pazūd iesaucamā atbilstības VAD noteikšana); varbūt pants jāsadala divos pantos.

**S.Rucka** interesējas par otrās daļas 4.punktu – par informācija iegūšanu no invaliditātes IS – vērš uzmanību, ka tajā nav informācijas par personas veselības stāvokli, bet gan par personai noteikto invaliditāti, periodu un grupu. Lūdz precizēt.

**A.Sermuse** interesējas par trešo daļu – ņemot vērā, ka kredītus izsniedz ne tikai kredītiestādes, tad lūdz papildināt normu arī ar kredīta devējiem, kuri ir saņēmuši speciālo atļauju, licenci patērētāju kreditēšanas pakalpojumu sniegšanai. Vienlaikus lūdz papildināt ceturto punktu ar to, ka šo informāciju var iegūt no kredītinformācijas birojiem.

**R.Bergmanis** aicina iesūtīt komisijai precizētu redakciju.

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.23*** *izskatīšana komisijā* ***atlikta****.*

**Nr.24** – Tiesībsarga J.Jansona priekšlikums – Nav iespējams skaidri secināt, kurā brīdī attiecībā uz iesaucamo tiek pieņemts kāds no likumprojekta 7. panta pirmās daļas 1., 2. un 3. punktā paredzētajiem lēmumiem.

**A.Pumpišs** informē, ka šī arī ir daļa no TB kompleksā aicinājuma par likuma regulējuma skaidrību – noregulēt, kurā tieši brīdī attiecībā uz iesaucamo tiek pieņemts kāds no lēmumiem.

**J.Eglīts** skaidro, ka jāsaprot, ka vērtēšanas ilgums var atšķirties.

*Priekšlikums Nr.24 komisijā nav balsojams.*

**Nr.25** – Tiesībsarga J.Jansona priekšlikums – Nav iespējams skaidri secināt, pēc kādiem principiem un kritērijiem nosaka dienesta pienākumu izpildes vietu un dienesta izpildes uzsākšanas dienu.

**A.Pumpišs** informē, ka šī tāpat ir daļa no TB kompleksā aicinājuma – noregulēt, runājot par militāro dienestu, pēc kādiem principiem un kritērijiem nosaka dienesta pienākumu izpildes vietu un dienesta izpildes uzsākšanas dienu.

**J.Eglīts** skaidro, ka likumā ir pateikts, ka militārais dienests notiek tur, kur notiek mācības; civilais dienests tiks nodrošināts pēc iespējas tuvāk dzīvesvietai. Par datumu – tas būs nosūtītajā pavēstē.

**L.Millere** komentē, ka katram dienesta veidam noteikti būs savas īpatnības – visu nevar ierakstīt likumā.

*Priekšlikums Nr.25 komisijā nav balsojams.*

**Nr.26** – Aizsardzības ministres I.Mūrnieces priekšlikums – Apvienot likumprojekta 7. panta otro daļu ar trešo daļu. Izteikt likumprojekta 7. panta otro daļu (svītrojot trešo daļu) ieteiktā redakcijā.

**R.Bergmanis** dod vārdu priekšlikuma autoriem.

**J.Eglīts** nolasa priekšlikumu.

**L.Millerei** nav iebildumu par daļu apvienošanu, bet ir jautājums, kad tiek iesniegts pieteikums alternatīvā dienesta pildīšanai.

**J.Eglīts** skaidro, ka to var iesniegt jebkurā brīdī, bet izskatīt to sāks brīdī, kad persona tiek atzīta par derīgu iesaukšanai valsts aizsardzības militārajā dienestā.

**L.Millere** aicina redakcionāli precizēt šo priekšlikumu.

*Notiek sēdes dalībnieku diskusija par šo un saistītajiem priekšlikumiem.*

**R.Bergmanis** aicina komisiju atlikt šī priekšlikuma izskatīšanu līdz redakcijas precizēšanai.

*Deputātiem nav iebildumu.*

*Priekšlikuma* ***Nr.26*** *izskatīšana komisijā* ***atlikta****.*

E.Zivtiņš ierosina veidot komisijas priekšlikumu – papildināt 8. pantu ar jaunu punktu, paredzot izņēmumu, ka medicīnas darbinieki (ārstniecības personas) nav pakļautas VAD.

J.Eglīts aicina šos priekšlikumus apsvērt un ļoti rūpīgi izvērtēt.

R.Bergmanis paziņo, ka komisijas šīsdienas sēdei atvēlētais laiks ir beidzies, tādēļ šī likumprojekta pārējo priekšlikumu tālāka izskatīšana (sākot no priekšlikuma Nr.27) tiks turpināta nākamajā sēdē.

R.Bergmanis pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 14.45.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa